Polițiștii rutieri din Alba au depistat, luni, în jurul orei 15.30, un bărbat de 47 de ani, din municipiul București, în timp ce conducea un autoturism, pe strada Transilvaniei din municipiu, fiind sub influența alcoolului.
În urma testării conducătorului auto, cu aparatul etilotest, a rezultat valoarea de 0,91 mg/l alcool pur în aerul expirat, motiv pentru care a fost condus la spital unde i-au fost recoltate mostre de sânge, în vederea stabilirii alcoolemie.
Față de acesta, a fost întocmit dosar penal sub aspectul săvârșirii infracțiunii de conducere sub influența alcoolului, iar permisul de conducere i-a fost suspendat, fiindu-i eliberată dovadă înlocuitoare, fără drept de circulație.
Ulterior, în jurul orei 23.40, polițiștii Secției 3 Poliție Rurală Aiud l-au depistat pe bărbat în timp ce conducea același autoturism, pe DJ 107 I, în afara municipiului Aiud. De această dată, bărbatul a refuzat să se supună testării cu aparatul etilotest și a fost condus la spital unde i-au fost recoltate mostre de sânge, pentru a se stabili dacă era sub influența alcoolului.
Potrivit rezultatelor de laborator, bărbatul ar fi avut o îmbibație alcoolică de 2,37 g/l alcool pur în sânge, la prima probă, respectiv de 2,18 g/l alcool pur în sânge, la cea de-a doua probă.
Polițiștii au întocmit un nou dosar penal, pentru infracțiunile de conducere cu permisul suspendat și conducere sub influența alcoolului și a fost luată măsura reținerii, pentru 24 de ore. În cursul zilei de marți, 5 martie, a fost prezentat Parchetului de pe lângă Judecătoria Aiud, pentru dispunerea măsurilor legale.